钦定古今图书集成/理学汇编/字学典/第098卷 > 谢灵运
## 钦定古今图书集成/理学汇编/字学典/第098卷 > 谢灵运

按《宋书》本传：“谢灵运，陈郡阳夏人也。袭封康乐公，出
为永嘉太守。灵运诗书皆兼独绝，每文竟，手自写之，
文帝称为二宝。”

按《南史谢瞻传》：“瞻与从叔琨、族弟灵运俱有盛名。尝
作《喜霁诗》，灵运写之，琨咏之。王弘在坐，以为三绝。”
按虞龢《论书表》：“谢灵运母刘氏，子敬之甥。故灵运能
书而特多王法。”

按《书断》：谢灵运模宪小王，真草俱美。王僧虔云：“子敬
上表，多在中书杂事中，灵运窃写，易其真本，相与不
疑。元嘉初，帝就索始进。”

按《宣和书谱》：“谢灵运少好学，博综群书，作为文辞，擅江左之誉。学王羲之，真草，俱造其妙，草字尤为人所
推与。”今御府所藏草书一古诗帖。